b'\n_START_ARTICLE_\nBatalla de Marat\xc3\xb3\n_START_SECTION_\nLa batalla\n_START_PARAGRAPH_\nEl nov\xc3\xa8 dia els atenencs saberen que Er\xc3\xa8tria havia caigut per tra\xc3\xafci\xc3\xb3. Aix\xc3\xb2 significava que ara Artafernes ja tenia llibertat de moviments, i que podria atacar Atenes. El 21 de setembre, l\'ex\xc3\xa8rcit atenenc sort\xc3\xad a confrontar els perses. Aix\xc3\xb2 va ser probablement una decisi\xc3\xb3 combinada dels generals, tot i que Her\xc3\xb2dot diu que hi havia rotaci\xc3\xb3 de dies en comand\xc3\xa0ncia de cada general i que era Milc\xc3\xadades qui manava en aquell moment, ja que va jugar un paper important en conv\xc3\xa8ncer els altres que ataquessin. Segons Her\xc3\xb2dot, cinc estrategs van votar a favor d\'atacar i cinc van votar en contra; Cal\xc2\xb7l\xc3\xadmac, el polemarc, va donar el vot decisiu en favor de l\'ofensiva._NEWLINE_Com que la majoria de la infanteria persa eren arquers, el pla grec era avan\xc3\xa7ar en formaci\xc3\xb3 fins a arribar al l\xc3\xadmit de l\'efectivitat dels arquers, uns 200 metres, i despr\xc3\xa9s avan\xc3\xa7ar desdoblats per tancar files r\xc3\xa0pidament i fer entrar en joc la seva infanteria pesant. Aix\xc3\xb2 comportava que amb quasi tota seguretat haurien d\'acabar lluitant en files desordenades, per\xc3\xb2 aix\xc3\xb2 era preferible a donar m\xc3\xa9s temps als arquers perses. El centre grec es va reduir a possiblement quatre rangs, dels vuit habituals, per tal d\'estendre la l\xc3\xadnia i evitar que la l\xc3\xadnia persa super\xc3\xa9s els grecs. Les ales mantingueren els seus vuit rangs._NEWLINE_Els infants pesants grecs, o hoplites, estaven molt m\xc3\xa9s acuirassats que les tropes perses i la pica que els grecs portaven els donava m\xc3\xa9s abast que les llances curtes i les espases dels infants perses. L\'avantatge persa venia de l\'arc que molts d\'ells portaven, per\xc3\xb2 va ser parcialment neutralitzat per la superioritat de l\'armadura grega._NEWLINE_A mesura que els grecs avan\xc3\xa7aven, les seves ales es posaren davant el centre, que estava sota foc intens dels arquers. Mentre es tancava la formaci\xc3\xb3, alguns perses aconseguiren entrar als espais resultants i feren retrocedir el centre. El retroc\xc3\xa9s grec al centre, a part de portar els perses cap endins, tamb\xc3\xa9 va dur les ales gregues cap a l\'interior, escur\xc3\xa7ant la l\xc3\xadnia grega. El resultat sorprenent va ser un moviment de pin\xc3\xa7a, i la batalla va acabar quan l\'ex\xc3\xa8rcit persa, premut fins a la confusi\xc3\xb3, va desbandar-se terroritzat cap als seus vaixells i els perses foren perseguits pels grecs._NEWLINE_Her\xc3\xb2dot apunta que van morir 6.400 perses per uns 192 atenencs.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nTan aviat com Datis va sortir a la mar, els atenencs marxaren a Atenes. Van arribar a temps d\'evitar que Artafernes aconsegu\xc3\xads desembarcar. Veient la seva oportunitat perduda, Artafernes va girar cua i va tornar a \xc3\x80sia. Els espartans arribaren m\xc3\xa9s tard, van visitar el camp de batalla a Marat\xc3\xb3, i van proclamar que els atenencs havien guanyat una gran vict\xc3\xb2ria._NEWLINE_La derrota a mans dels grecs dels perses, que no havien estat derrotats en terra durant moltes d\xc3\xa8cades, va causar grans problemes als perses. Veient que els perses no eren invencibles, molts pobles subjectes al seu govern es van revoltar despr\xc3\xa9s de la derrota dels seus ocupadors a Marat\xc3\xb3, i l\'ordre no va ser restablert fins despr\xc3\xa9s d\'uns anys._NEWLINE_Tenir P\xc3\xa8rsia com a enemic com\xc3\xba va ajudar a crear un sentiment de solidaritat entre les desunides ciutats estat gregues. La vict\xc3\xb2ria tamb\xc3\xa9 va col\xc2\xb7laborar a establir la idea que els grecs eren "civilitzats" i els asi\xc3\xa0tics merament "b\xc3\xa0rbars".'